**Uddannelsesplan for praktikanten i Højskolernes Hus**

**Målsætning**  
Den overordnede målsætning for et praktikforløb i Højskolernes Hus er dobbelt: Dels at gøre praktikanten fortrolig med de klassiske journalistiske genrer til både tryk og web, dels at gøre praktikanten i stand til at arbejde målrettet og stratetisk med formidling på web og sociale medier. Fælles for de to dele er fokus på den gode fortælling.

**Generelt**  
Praktikanten skal være på Højskolebladet og Højskolernes Hus’ samlede redaktion igennem hele praktikforløbet på 12 måneder. Praktikanten deler sin tid mellem det trykte magasin og husets online-kanaler med 50 procent af tiden på hver. Formålet er, at praktikanten skal lære at arbejde både med faste og kontinuerte deadlines.

**Genrer**  
Praktikanten vil få mulighed for at prøve kræfter med og blive indført i en bred vifte af journalistiske genrer fra nyhed over baggrund til undersøgende reportage, reportage, interview og portræt. Praktikanten skal dels arbejde med kontinuert deadline, dels med en fast magasin-deadline. Ud over magasinet vil der også være fokus på produktion af historier til web og sociale medier, primært Twitter og Facebook, ligesom Højskolebladet mindst 8 gange årligt afholder LIVE-arrangementer af journalistisk karakter og deltager med et omfattende program på Folkemødet på Bornholm.

**Coaching**   
Praktikanten får ikke offentliggjort artikler, som hun ikke er blevet coachet på. Alle artikler læses igennem af en af redaktørerne. Højskolernes Hus er en lille arbejdsplads med relativt få kolleger. Det betyder, at der er rum for løbende feedback og kort vej til vejledning. Der afholdes to ugentlige redaktionsmøder. Èt for alle online-kanaler og et for det trykte blad, ligesom der gives efterkritik på det trykte blad af redaktøren samt en ekstern redaktionsgruppe, der består af fire højskoleansatte, herunder tre journalistuddannede.

**Stofområder**  
Højskolernes Hus beskæftiger sig med en bred vifte af stofområder – fra det brancheorienterede til det bredt kulturelle, til uddannelsespolitik og ungdomskultur. Stofområderne dækker i princippet lige så bredt som højskolernes indhold.

**Praktikvejleder**  
Funktionen som praktikvejleder går på skift mellem redaktøren for Højskolebladet og den ansvarlige redaktør for alle digitale kanaler i Højskolernes Hus. Der afholdes et månedligt vejledermøde med deltagelse af én eller begge vejledere.

**En interesseorganisation**  
Praktikanten skal dele sin tid mellem regulært journalistisk arbejde og kommunikation i højskolernes interesse. Højskolebladet er et redaktionelt uafhængigt blad, der udgives af en interesseorganisation – Folkehøjskolernes Forening. Praktikanten vil blive introduceret til og få klare rammer for i ét og samme hus at skulle arbejde for et redaktionelt uafhængigt medie og skulle agere i en politisk styret organisation.

**Uddannelse**  
Da Højskolernes Hus kun har en praktikant, har vi ikke et stort forkromet uddannelsesprogram. Til gengæld opfordrer vi til og sætter tid af til, at vores praktikant deltager i relevante kursustilbud. Eksempelvis er vi medlem af Praktikantalliancen, et netværk af praktiksteder, praktikvejledere og praktikanter inden for journalistik på Sjælland. Praktikantalliancen afholder ca. hver 2. måned et foredrag, et virksomhedsbesøg eller et andet fagligt arrangement. Hvert år arrangeres desuden en tur til Bruxelles. Praktikantalliancen sikrer praktikanten et fagligt og socialt netværk under praktikken.

Andreas Harbsmeier, redaktør for Højskolebladet  
Janne Bavnhøj, redaktør for web og sociale medier